हम किसी से भी खुली बहस को तैयार : केजरीवाल  
टीम अन्ना के सदस्य अरविंद केजरीवाल ने कहा, जिन नेताओं को जनलोकपाल को लेकर सशंय है, वह मंच पर आकर विचार-विमर्श कर सकते हैं।
टीम अन्ना के सदस्य अरविंद केजरीवाल ने सुबह करीब ढाई घंटे तक चली कोर कमेटी की बैठक में हुई बातचीत के बारे में बताया, हमने जन लोकपाल के अपने हर महत्वपूर्ण मुद्दों पर फिर से विचार विमर्श किया और यह बात निकलकर सामने आई कि हर मुद्दा बिल्कुल जरूरी है।  उन्होंने भी देश की जनता से अपील की कि वे सांसदों के घर के बाहर धरना दें और दिल्ली में मंत्रियों तथा विपक्षी नेताओं के घर के बाहर धरना देकर उनसे पूछे कि वे सरकार के विधेयक को चाहते हैं या जन लोकपाल को।  केजरीवाल ने कहा, जिन नेताओं को हमारे जनलोकपाल को लेकर सशंय है, वह मंच पर आकर विचार-विमर्श कर सकते हैं। उन्होंने राष्ट्रीय सलाहकार परिषद की सदस्य अरुणा रॉय के संगठन एनसीपीआरआई को भी निमंत्रण दिया कि किसी भी मतभेद पर यहां आकर बातचीत करें, वाद-विवाद करें।  उन्होंने कहा, कल प्रधानमंत्री ने कहा था कि वह बातचीत के लिए तैयार हैं, हम उनसे विनम्रता से पूछना चाहते हैं कि बातचीत के लिए हम किसके पास और कब आएं। इससे पूर्व, अन्ना हजारे ने मंच से कहा कि हमारी क्रांति और दूसरे देशों में हुई क्रांति में यह अंतर है कि वहां की क्रांति रक्तरंजित, राष्ट्रीय संपत्ति को नुकसान पहुंचाने वाली है, लेकिन हमारी कांति अहिंसापूर्ण है जिससे दुनिया सबक लेगी।